Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény 2. § 2. pontja
Paragraph Index: 1107

1997. januárjától indított a kerület lakossága körében közvélemény-kutatást annak érdekében, hogy a képviselő-testület és a hivatal munkájában jobban támaszkodhassanak a lakosság véleményére, kívánságára. 1997. április 7. óta szerepelnek a kérdőíven politikai véleményre vonatkozó kérdések is. A kutatás típusa telefonos közvélemény-kutatás, kiválogatott címekre küldik ki a kérdőíveket, ezt követően telefonon felhívják a polgárokat. A kiválasztás véletlenszerűen történik, a mintavétel alapja a telefonkönyv. A kérdezőbiztosi feladatokat a Polgármesteri Kabinet három és a Jegyzői Kabinet két munkatársa végzi. A politikai szimpátiára vonatkozó kérdéseket a többitől elkülönítetten kezelik, az adatfeldolgozás során nem jelennek meg a személyes adatok. A polgármester úgy ítélte meg, hogy „a minta véletlenszerűségének későbbi igazolása érdekében célszerű az ID (identity) — kódokhoz rendelt személyi adatokat megőriznünk.” — s hozzátette: „A problémát úgy véltük megoldani, hogy az azonosításra lehetőséget adó kulcs csupán egyetlen példányban létezik, az pedig az irodám páncélszekrényében került elhelyezésre. Tehát senki semmilyen módon nem tud hozzáférni az azonosító kódokhoz.” A polgármester közölte, hogy a feldolgozást végző (egyetlen) személy tevékenysége felett napi ellenőrzést gyakorol. Az összegyűjtött és feldolgozott adatok nem jelennek meg, kizárólag statisztikai összesítőket publikálnak. A politikai véleményeket összegző táblázatokat eddig nem publikálták.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes